Norge cruiset inn til seier mot Slovenia og gruppeseier. For første gang er Norge klare for utslagsrundene i G17-EM.

Norge G17 - Slovenia G17 2-0

Det norske G17-landslaget er videre til EM-kvartfinalen som gruppevinnere etter 2-0 over Slovenia i Loughborough torsdag. Aldri før har et norsk lag vunnet gruppen sin og gått videre fra G17-EM.

Sverige tok andreplassen og slår følge med Norge etter 1-0 over Portugal.

Norge møter England i kvartfinalen søndag.

Norge har imponert i England med 0-0 mot Portugal i åpningskampen, før de snudde til 2-1-seier mot Sverige.

Gunnar Halles unggutter dominerte fra start til slutt mot Slovenia, som midtveis i første omgang ble redusert til ti spillere da kaptein Tamar Svetlin ble utvist med sitt andre gule kort.

Vålerenga-talentet Leo Cornic sendte Norge i ledelsen etter en drøy halvtime, før Stabæk-spiller Oscar Aga doblet ledelsen bare noen få minutter før pause. Odd-spiller Joshua Kitolano var nest sist på begge scoringene.

Andre omgang ble en transportetappe for Norge, som hadde muligheten til å score enda flere, men 2-0 holdt til tre poeng og gruppeseier.